Titulná strana výtlačku z roku 1593
**Venus and Adonis** (doslova: Venuša a Adonis) je prvou z naratívnych básní Williama Shakespeara a vôbec prvé jeho vytlačené dielo. Dej básne je inšpirovaný desiatou knihou Ovídiových *Premien* (*Metamorphoses*). Báseň rozpráva príbeh Venuše, bohyne lásky, a jej pokusu zviesť Adonisa, mimoriadne krásneho mladého muža, ktorý by radšej išiel na lov zveri. Báseň je erotická, komická i tragická. Obsahuje rozpravy o povahe lásky a pozorovania prírody.

Báseň má 199 strof po šiestich veršoch (celkom 1194 veršov), ktoré sa rýmujú podľa schémy ababcc. Na titulnej strane je báseň uvedená dvojverším z Ovídiových *Amores*: „Vilia miretur vulgus: mihi flavus Apollo Pocula Castalia plena ministret aqua."

Báseň sa vyznačuje silným erotickým nábojom, rafinovanou prácou s jazykom, formálnou presnosťou, premyslenou štruktúrou a výraznou vizualizáciou deja. Autor pracuje s konvenčnými metaforami sexuálnej túžby a vášne (oheň, hlad, para), ako aj s množstvom zvierat a loveckých metafor. Pre Shakespeara typické zrkadlenie deja sa dá nájsť v zmienke o Adonisovom koňovi – cvála za kobylou a tá na jeho milostnú hru pristupuje.

V tejto naratívnej básni sa objavujú aj motívy neskôr využité v Shakespearovej lyrickej poézii, v sonetoch (motív sebalásky a motív nesmrteľnosti prostredníctvom potomstva).

Dej
---

Adonis je mladý muž známy svojou neuveriteľnou krásou. Láska ho ale vôbec nezaujíma; chce ísť len na lov. Keď ho uvidí Venuša, bohyňa lásky, zamiluje sa doňho, zatiaľ čo sa on chystá na lov. Venuša túži, aby zosadol z koňa a porozprával sa s ňou. Adonis sa nechce rozprávať so žiadnou ženou, dokonca ani s bohyňou. Venuša sa ho agresívne pokúša zviesť. Stiahne ho z koňa na zem, ľahne si vedľa neho, hľadí naňho a hovorí o láske. Presviedča ho lichôtkami, kritikou i odkazmi na poriadok prírody. Adonis ju vytrvalo odmieta a pokúša sa uniknúť. Venuša túži po bozku, Adonisa zaujíma iba lov zveri. Podarí sa mu ujsť a ide si po koňa.

Vtedy však jeho kôň zacíti kobylu a odcvála s ňou preč, čo Adonisovi znemožní ísť na lov. Venuša sa k nemu priblíži a pokračuje v prehováraní a nežnom boji. Adonis sa od nej pohŕdavo odvráti so slovami, že sa na lásku cíti primladý, čo Venušu privedie do mdlôb. Adonis od strachu, či ju nezabil, pokľakne k nej a kriesi ju bozkami a dotykmi. Venuša sa preberie a požiada o posledný bozk. Adonis sa neochotne poddáva. Nastáva noc a bohyňa pozýva Adonisa na milovanie. Varuje ho, aby zajtra nešiel loviť diviaka, lebo má predtuchu, že ho diviak zabije. On ju však nepočúva a odchádza.

Nešťastná Venuša v obavách o Adonisov život prebdie celú noc a ráno sa ho vydá hľadať do lesa. Nájde už iba jeho skrvavené telo. Bohyňa prednesie proroctvo, že láska bude odteraz zmiešaná s podozrievavosťou, strachom a smútkom, „nestála, falošná a plná podvodov". Adonisovo telo medzitým vychladlo a zbledlo. Jeho krv zafarbí farbu rastliny všade naokolo. Z pôdy pod ním vyrastá kvet. Je biely a fialový, ako krv na Adonisovom mäse. Trúchliaca bohyňa Venuša odchádza do Pafosu na Cypre, kde bola uctievaná.

Tu sa báseň oproti mýtu aj Ovídiovmu spracovaniu končí. Láska nebola naplnená a hlavná mužská postava básne zostáva mŕtva.

Dobové vnímanie
---------------

V čase publikovania básne bola poézia chápaná ako nadradená dráme, určenej nižším vrstvám, a preslávila Shakespeara viac ako divadelné hry, ktoré do tej doby napísal. Neopätovaná láska či milostná túžba bola v renesancii obľúbeným námetom. Shakespeare pritom túto tematiku obracia naruby – oproti obvyklému vzorcu necháva jednostrannou vášňou trpieť ženu, navyše bohyňu.

Okrem erotického námetu stojí za úspechom básne predovšetkým jej elegantný štýl, ospevovaný napríklad Francisom Meresom v *Palladis Tamia* z roku 1598. „Keby Múzy hovorili anglicky, hovorili by Shakespearovými krásne plynúcimi vetami."

Referencie
----------

1. 1 2   *Venus and Adonis : critical essays*. New York : Garland Pub, 1997. Dostupné online. ISBN 978-1-136-74432-7.
2. ↑   *Shakespeare's Venus and Adonis* [online]. Shakespeare Birthplace Trust, [cit. 2022-03-28]. Dostupné online.
3. 1 2 3  SHAKESPEARE, William. *Sonety*. Praha : Evropský literární klub, 2009. (V tomto souboru 1. vyd.) Dostupné online. ISBN 978-80-242-2611-8.
4. ↑   *Narrative and dramatic sources of Shakespeare*. London : [s.n.], 1957-75. Dostupné online. ISBN 0-231-08891-4.
5. ↑  SHAKESPEARE, William. *Shakespeare's poems : Venus and Adonis, the rape of Lucrece, and the shorter poems*. London : Arden Shakespeare, 2007. Dostupné online. ISBN 1-903436-87-7.
6. 1 2  DUNTON-DOWNER, Leslie. *Shakespeare a jeho svět*. V Praze : Ikar, 2006. (Vyd. 1.) Dostupné online. ISBN 80-249-0738-0.
7. ↑  WELLS, Stanley W.. *Věčný Shakespeare*. Praha : BB art, 2004. (1. vyd. v českém jazyce.) Dostupné online. ISBN 80-7341-405-8.

Iné projekty
------------

Commons
* Spolupracuj na Commons Commons ponúka multimediálne súbory na tému **Venus and Adonis**

Zdroj
-----

*Tento článok je čiastočný alebo úplný preklad článkov Venus and Adonis (Shakespeare poem) na anglickej Wikipédii a Venuše a Adonis na českej Wikipédii.*

  


| * z
* d
* u
William Shakespeare |
| --- |
| Shakespearovské tragédie | 
* Rómeo a Júlia
* Macbeth
* Kráľ Lear
* Hamlet
* Othello
* Titus Andronicus
* Julius Caesar
* Antonius a Kleopatra
* Coriolanus
* Troilos a Kressida
* Timon aténsky

 |
| Shakespearovské komédie | 
* Sen noci svätojánskej
* Koniec všetko napraví
* Ako sa vám páči
* Cymbelin
* Márna lásky snaha
* Oko za oko
* Kupec benátsky
* Veselé panie z Windsoru
* Mnoho kriku pre nič
* Perikles
* Skrotenie čertice
* Komédia omylov
* Búrka
* Trojkráľový večer alebo Čo len chcete
* Dvaja urodzení príbuzní
* Dvaja šľachtici veronskí
* Zimná rozprávka

 |
| Shakespearovské historické hry | 
* Kráľ Ján
* Richard II.
* Henrich IV.
* Henrich V.
* Henrich VI.
* Richard III.
* Henrich VIII.

 |